stanford-oval/wikipedia huggingface dataset:
סליים
היסטוריה

החל משנות ה-70 הופיע הסליים בתוכניות טלוויזיה לילדים, אותו חומר ירוק הנשפך מדליים בערוצי הילדים. כמו כן, אפשר היה לראות אותו בפחיות הפלסטיק של חברת הצעצועים "מאטל", אשר החלה את מכירותיה בסוף שנות ה-70. בשנות ה-80 היה גם סליים שנמכר יחד עם הדמות סליימר מ"מכסחי השדים".
השימוש בסליים התרחב וצבר תאוצה ב-2016 על ידי פרסום ברשתות חברתיות.
בתרבות > סרטי קולנוע

סליים הוא מרכיב מרכזי בשני סרטים בעלי עלילה זהה. הראשון הוא "The Absent-Minded Professor" משנת 1961, בכיכובו של פרד מקמורי. השני הוא חידוש של אותו סרט, "Flubber", משנת 1997, בכיכובו של רובין ויליאמס. בעלילת הסרטים מוצג מדען גאון, אך גם מטורף ומפוזר, שאינו מצליח לאזן בין המצאותיו וניסוייו לבין חיי החברה וחיי האהבה שלו. המצאתו - "פלאבר" - שהוא סליים בצבע ירוק, מייצגת את מוחו הילדותי ועוזרת לו לזכות מחדש בארוסתו, לאחר שפעם השלישית לא הגיע לחתונתם.
בתרבות > משחקי מחשב

סליים רנצ'ר (Slime Rancher) הוא משחק וידאו מסוגת משחקי ההרפתקאות שפותח והופץ על ידי אולפן המשחקים האמריקאי, Monomi Park. המשחק יצא לאור בגישה מוקדמת בינואר 2016 אך באופן רשמי לרוב הפלטפורמות ב-1 באוגוסט 2017. גרסת פלייסטיישן 4 שוחררה ב-21 באוגוסט 2018, וגרסת Nintendo Switch שוחררה ב-11 באוגוסט 2021.
בריאות

סליים מייצור ביתי עלול להכיל חומרים מסוכנים במקרה של בליעה, או לגרום לגירוי נשימתי. מרבית המתכונים להכנת הסליים כוללים בוראקס, שצריכתו בכמויות גבוהות יכולה לגרום לגירוי, ולעיתים ג'ל כביסה שעלול לגרום לגירוי בעור ובעיניים ולסכנה במקרה של בליעה. לכן, נדרשת השגחה כאשר ילדים קטנים, תינוקות או חיות מחמד משחקים בסליים.
בפסיכותרפיה

הסליים משמש גם כחומר תרפויטי, בשל היותו בעל פוטנציאל לעבודה בפסיכותרפיית הצבע, המייחסת חשיבות ראשונית למרכיבי המבנה האינדיבידואליים לכל אדם. קיימת גישה לפיה תפקוד יעיל של מנגנוני החישה, התפיסה, החשיבה והרגש, מאפשר לנפש להכיל, לעבד ולהתמודד עם תוכן עכשווי וביוגרפי, מודע ולא-מודע. לפיכך, ההתערבויות הטיפוליות מתייחסות בעיקר לדפוסי הפעילות של המנגנונים האלה. השימוש בסליים ככלי טיפולי נשען על גישת פסיכותרפית הצבע.
על-פי הפרקטיקה הטיפולית של פסיכותרפית הצבע, ה"פירוש" שמציע המטפל לקשייו של המטופל, מתורגם להתמקדות במנגנונים שיאפשרו התמודדות עם גורמים מעכבים. התמקדות זו יכולה להתבצע דרך התבוננות משותפת אשר מתוקשרת מילולית.
הערות שוליים

1 2  יואב פישר, סליים (SLIME) כחומר נפשי: ערכו הפסיכותרפויטי בראי מושגיה של פסיכותרפית הצבע, באתר פסיכולוגיה עברית, ‏3 בדצמבר 2017
↑  Guar Gum Slime, by David A. Katz
↑  אזהרה מפני הכנת "סליים", באתר משרד הבריאות
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
צבעים בפוליטיקה

צבעים בפוליטיקה משמשים לייצוג מעמד פוליטי או אידאולוגיה פוליטית. להלן תוארו בעיקר כפי משמעותם במערב.
שיוכי צבעים נפוצים

אדום (█ ) מזוהה עם סוציאליזם וקומוניזם.
הבולשביקים השתמשו בצבע זה לזכר הופעתו במהפכה הצרפתית וכן כדי להיות מנוגדים ל"לבנים".
בישראל, אדום מזוהה עם "הפועל" ותנועת הפועלים.
בצרפת, "רפובליקני אדום" נחשב לרדיקלי יותר מ"רפובליקני כחול".
אימוץ צבע זה על ידי עיתונאים אמריקנים למפלגה הרפובליקנית בארצות הברית הוא חריג.
ירוק (█ ) מזוהה עם שתי קבוצות:
קבוצות / מפלגות למען איכות הסביבה (מה שמכונה "מפלגות ירוקות"), בגלל הקשר בין ירוק לטבע.
קבוצות / מפלגות אסלאמיות, בגלל הסמליות של ירוק עבור האסלאם.
כחול (█ ) מזוהה עם השמרנות דבר הנובע מהשימוש בו על ידי המפלגה השמרנית. בבריטניה.
הצבע כחול מזוהה גם עם מעמד האצולה, מכאן הביטוי "דם כחול" שכוון אל מעמד האצולה בבריטניה.
ברוב המאה ה-19, "כחולים" הן בצרפת והן באיטליה היו שמרנים מתונים בניגוד למונרכים האבסולוטיים שהיו "לבנים".
חריגה נוספת היא זיהוי הצבע הכחול עם המפלגה הדמוקרטית האמריקנית, ועם המפלגה הסוציאליסטית הארגנטינאית החזית של כולם.
בישראל, "כחול ולבן", או ליתר דיוק, תכלת כהה ולבן (כצבעי דגל ישראל) הם הצבעים הלאומיים ועל כן הם יכולים לשמש את כל המפלגות המזוהות כציוניות ובייחוד מפלגות ימין
שחור (█ ) מזוהה בעיקרו עם אנארכיזם.
בסוף המאה ה-19 ותחילת המאה ה-20, באירופה, הצבע השחור ייצג את הכנסייה.
לאחרונה, נוטים לקשר את השחור לפאשיזם, הסבר לכך הוא שהפאשיסטים האיטלקים לבשו את ה"חולצות השחורות" הידועות.
הצבע השחור מזוהה גם עם תנועת הגאווה השחורה, בעיקר בארצות הברית.
חום (█) מזוהה עם פאשיזם בגלל צבע חולצות האס אה הנאצי.
לבן (█ ) מזוהה עם פציפיזם (כמו בדגל הכניעה) ועם פוליטיקאים עצמאיים.
בברית המועצות הלבן היה הדגל של המעמד האריסטוקרטי של מקורבי הצאר, בעלי הקרקעות והקולאקים. בהקשר זה הצבא האדום נלחם כנגד "הצבא הלבן".
מבחנה היסטורית, לבן מקושר למונרכיה אבסולוטית.
לבן מזוהה גם עם תנועות גאווה לבנה ועליונות לבנה.
צהוב (█ ) מקושר לליברליזם החל מהשימוש של המפלגה הליברלית הבריטית בצבע זה.
צהוב מזוהה גם עם ההינדואיזם ועם היהדות ונמצא בשימוש על ידי המפלגות הלאומניות ההינדית בהודו ותנועות כהניסטיות בישראל ובעולם.
בארץ צהוב נמצא בשימוש תנועות יהודיות-משיחיות כמו חב"ד וכ"ך.
כתום (█ ) מקושר בישראל מאז מאי 2005 עם מתנגדי תוכנית ההתנתקות.
כתום מזוהה גם עם תומכי יושצ'נקו באוקראינה.
לפני כן היה מזוהה בקרב הציבור הערבי עם מפלגת בל"ד.
במשך שנות קיומה של מפלגת עם אחד (1997-2004) בישראל, המפלגה יצגה את עצמה בכתום. אך, קישור זה לא התבסס בקרב הציבור הרחב בשום שלב.
ורוד (█) וסגול (█) מקושרים עם הקהילה ההומו-לסבית ומאבקיה הפוליטיים.
האו"ם משתמש בתכלת (█) לדגלו. צבע זה נבחר כדי לייצג את השלום מפני שדגל כזה לא יוכל להראות מול שמים בהירים.
אוקראינה: מפגינים תומכי יושצ'נקו מניפים דגלים כתומים
אנלי ארהרדט

אנליזה "אנלי" יאהנס-ארהרדט (בגרמנית: Anneliese "Annelie" Jahns-Ehrhardt; ‏18 ביוני 1950 –  22 באוקטובר 2024) הייתה אתלטית מזרח גרמניה, אלופה אולימפית (מינכן 1972), אלופת אירופה (רומא 1974) ושיאנית עולם בריצת 100 מטר משוכות.
ביוגרפיה

ארהרדט נולדה באורסליבן, סקסוניה-אנהלט.
ביוגרפיה > סגנית אלופת אירופה

באליפות אירופה שנערכה בהלסינקי, פינלנד בשנת 1971 זכתה ארהרדט במדליית כסף בריצת 100 מטר משוכות בתוצאה של 12.96 שניות, אחרי בת ארצה שיאנית העולם קארין בלצר שקבעה שיא אליפות חדש של 12.94 שניות ולפני טרזה סוקנייביץ' מפולין (13.21 שניות).
ביוגרפיה > אלופה אולימפית ושיאנית עולם

באולימפיאדת מינכן (1972) זכתה ארהרדט במדליית זהב, בריצת 100 מטר משוכות בשיא עולם חדש של 12.59 שניות, לפני ולריה בופנו מרומניה (12.84 שניות) וקארין בלצר (12.90 שניות).
ביוגרפיה > אלופת אירופה

באליפות אירופה שנערכה ברומא, איטליה בשנת 1974 זכתה ארהרדט במדליית זהב בריצת 100 מטר משוכות בשיא אליפות חדש של 12.66 שניות, לפני בת ארצה אנרוז פידלר (12.89 שניות) וטרזה נובק מפולין (12.91 שניות)
באולימפיאדת מונטריאול (1976) סיימה ארהרדט במקום עשירי בריצת 100 מטר משוכות ולא הצליחה להגן על תוארה. בשלב חצי הגמר היא סיימה שלישית בתוצאה של 13.28 שניות שהקנה לה מקום בשלב הגמר, אך הריצה נפסלה ולכן נערכה ריצה נוספת שבה היא סיימה חמישית בתוצאה של 13.71 שניות ולא עלתה לשלב הגמר.
תארים והישגים

במהלך הקריירה שלה היא זכתה ב-11 תוארי אליפות מזרח גרמניה וקבעה 20 שיאי עולם חדשים.
שיאי אישיים

ריצת 100 מטר משוכות: 12.3 שניות (1973)
ראו גם

מדיה וקבצים בנושא  בוויקישיתוף
התפתחות שיא העולם בריצת 100 מטר משוכות (ויקיפדיה האנגלית)
כל החלומות (שיר של אריק לביא)

| --- | --- |
 סינגל בביצוע אריק לביא
 מתוך האלבום כל החלומות
 יצא לאור:  1988
 סוגה:  זמר עברי
 שפה:  עברית
 אורך:  3:40
 חברת תקליטים:  פונוקול
 כתיבה:  אריק לביא
 לחן:  דוד קריבושי
 עיבוד:  עידן סוחובולסקי
 
כל החלומות הוא שיר שהקליט אריק לביא עם בתו נועה. את המילים כתב לביא ללחן של דוד קריבושי. השיר יצא באלבום הכפול "כל החלומות" בשנת 1988.
אודות השיר

נועה לביא סיפרה בשנת 2019 בריאיון בתוכנית "יומן השבוע" בכאן רשת ב', על הנסיבות המשעשעות שהביאו אותה לאולפן: "היום אני ממש שמחה שעשיתי את זה, מבטי האהבה בקליפ הם אותנטיים. כשאבא שלי הקליט את השיר הזה באולפן הייתי בכיתה י"ב. בשעה מאוד מאוחרת אבא שלי התקשר מהאולפן ואמר לאמא שלי להעיר אותי כי זמרת הליווי לא הגיעה להקלטות, הבריזה להם. הם נתקעו עם שעות האולפן ועלה להם הרעיון שאולי אני אעשה את קולות הרקע כי היה לי קול גבוה, מלאכי. אז אמא שלי העירה אותי ושאלה: 'את רוצה לנסוע לאולפן עכשיו להקליט עם אבא שיר'? אז אמרתי חצי בשינה 'כן בטח, למה לא'. אני ממש זוכרת שחצי ישנתי שם. זה יצא ממש מקסים".
גרסאות כיסוי

בשנת 2009, ביצעו את השיר קרן הכט, אופיר צמח ושי פלד במופע מחווה לאריק לביא.
בשנת 2011, ביצע הזמר והשחקן אדם את השיר מתוך המופע שלו "בית".
באפריל 2020, יצר השחקן והזמר אריק משעלי קליפ וידאו לשיר "כל החלומות" של אריק לביא.
במאי 2023, העלה הזמר נועם דדון גרסת כיסוי לערוץ היוטיוב הרשמי שלו.
החל מ-2023, המוזיקאי זיו רובינשטיין שר את השיר במסגרת המופע "כל החלומות - מופע מחווה לאריק לביא".
הערות שוליים

↑  יומן השבוע, 15 שנה למות אריק לביא: "תמיד הקדים את זמנו", באתר כאן – תאגיד השידור הישראלי, 29 ביוני 2019
אלבניה באירוויזיון

| --- | --- |

 מדינה:  אלבניה אלבניה
 רשת שידור:  RTSH
 השתתפות ראשונה:  טורקיה איסטנבול, 2004
 זכיות:  0
 השתתפויות:  20
 היעדרויות:  0
 אירוח האירוויזיון:  לא אירחה
 השתתפות אחרונה:  שוודיה מאלמה, 2024
אלבניה השתתפה באירוויזיון כ-19 פעמים החל מהצטרפותה לתחרות ב-2004. רשות השידור האלבנית נוהגת לבחור את שיריה לתחרות באמצעות "פסטיבל השירים האלבני", תחרות לאומית אשר קיימת מ-1962.
הישגים

אלבניה תכננה תחילה להשתתף עוד באירוויזיון בשנת 2003, אולם שלוש מדינות נוספות נרשמו כבר לתחרות באותה שנה, ולכן עקב ריבוי המדינות המשתתפות, נאלצה אלבניה לחכות שנה נוספת לפני שהייתה יכולה להשתתף בתחרות.
לאירוויזיון 2004 שלחה אלבניה את הזמרת אנייזה שהיני עם השיר "The Image of You" ("התמונה שלך"). השיר העפיל מהמקום הרביעי בשלב חצי הגמר אל הגמר, בו הוא סיים במקום ה-7 עם 106 נקודות. תחילה תכננה אלבניה לשיר את השיר בגרסתו בשפה האלבנית, אולם לבסוף היא בחרה להופיע עם השיר בשפה האנגלית. לאור המיקום הגבוה מ-2004, השתתפה אלבניה אוטומטית בשלב הגמר באירוויזיון 2005, אולם היא הגיעה רק למקום ה-16. באירוויזיון 2006 ובאירוויזיון 2007 כשלה אלבניה להעפיל לשלב הגמר והיא נותרה בשלב חצי הגמר. לאירוויזיון 2008 שלחה אלבניה את השיר "Zemrën e lamë peng" ("הימרנו על הלב") איתו היא הגיעה למקום ה-16. באירוויזיון 2012, לאחר שנה של היעדרות בגמר, צלחה אלבניה את שלב חצי הגמר עם השיר "Suus" בביצועה של רונה נישליו. בשלב הגמר סיימה אלבניה במקום החמישי וזהו הישגה הטוב ביותר עד כה. בשנת 2013 לא הצליחה אלבניה להעפיל לשלב הגמר כאשר סיימה רק במקום ה15 עם 31 נקודות בחצי הגמר בו השתתפה.
הישגיה של אלבניה בתחרות ממוצעים, היא מדורגת במקום ה-43 מתוך 51 מדינות ברשימת המדינות המובילות באירוויזיון.
השירים שייצגו את אלבניה באירוויזיון

שורה בצהוב מסמלת ניצחון של המתמודדת באותה תחרות

 שורה באפור מסמלת תחרות בה המתמודדת הגיעה למקום השני

 שורה בחום מסמלת תחרות בה המתמודדת הגיעה למקום השלישי

 שורה באדום מסמלת תחרות בה המתמודדת דורגה במקום האחרון

 שורה בירוק-זית מסמלת תחרות ממנה המתמודדת פרשה או שלא השתתפה לאחר שכבר נבחר שיר
| שנה | מבצע | שיר | תרגום לעברית | גמר | ניקוד | חצי גמר | ניקוד |
| --- | --- | --- | --- | --- | --- | --- | --- |
| 2004 | אנייזה שהיני | "The Image of You" | "התמונה שלך" | 7 | 106 | 4 | 167 |
| 2005 | לדינה צ'לו | "Tomorrow I Go" | "מחר אני אלך" | 16 | 53 | X | X |
| 2006 | לואיז איילי | "Zjarr e ftohtë" | "אש וקור" | X | X | 14 | 58 |
| 2007 | פרדריק נדוצי | "Hear My Plea" | "הקשיבי לתחנוניי" | X | X | 17 | 49 |
| 2008 | אולטה בוקה | "Zemrën e lamë peng" | "הימרנו על הלב" | 16 | 55 | 9 | 67 |
| 2009 | קייסי טולה | "Carry Me in Your Dreams" | "שא אותי בחלומותיך" | 17 | 48 | 7 | 73 |
| 2010 | יוליאנה פאשה | "It's All About You" | "הכל עוסק בך" | 16 | 62 | 6 | 76 |
| 2011 | אאורלה גאצ'ה | "Feel the Passion" | "הרגש את התשוקה" | X | X | 14 | 47 |
| 2012 | רונה נישליו | "Suus" | "אישי" | 5 | 146 | 2 | 146 |
| 2013 | אדריאן לולג'וראי ובלדאר סייקו | "Identitet" | "זהות" | X | X | 15 | 31 |
| 2014 | הרסי מטמויה | "One Night's Anger" | "כעס של לילה אחד" | X | X | 15 | 22 |
| 2015 | אלהאידה דני | "I'm Alive" | "אני חיה" | 17 | 34 | 10 | 62 |
| 2016 | אנדה טריפה | "Fairytale" | "אהבה אגדית" | X | X | 16 | 45 |
| 2017 | לינדיטה | "World" | "עולם" | X | X | 14 | 76 |
| 2018 | אאוגנט בושפפה | "Mall" | "כמיהה" | 11 | 184 | 8 | 162 |
| 2019 | יונידה מאליצ'י | "Ktheju Tokës" | ״חזור אל הארץ״ | 17 | 90 | 9 | 96 |
| 2020 | ארילנה ארה | "Falling From The Sky" | "נופל מהשמיים" | התחרות בוטלה בשנה זאת | התחרות בוטלה בשנה זאת | התחרות בוטלה בשנה זאת | התחרות בוטלה בשנה זאת |
| 2021 | אנג'לה פריסטרי | "Karma" | "קארמה" | 21 | 57 | 10 | 112 |
| 2022 | רונלה הייאטי | "Sekret" | "סוד" | X | X | 12 | 58 |
| 2023 | אלבינה ומשפחת קלמנדי | "Duje" | "אתה רוצה" | 22 | 76 | 9 | 83 |
| 2024 | בסה קוקדהימה | "Titan" | "ענק" | X | X | 15 | 14 |
| 2025 | שקודרה אלקטרוניק | "Zjerm" | "אש" |  |  |  |  |
גלריה

אנייזה שהיני באיסטנבול (2004)
פרדריק נדוצי בהלסינקי (2007)
אולטה בוקה בבלגרד (2008)
יוליאנה פאשה באוסלו (2010)
רונה נישליו בבאקו (2012)
אדריאן לולג'וראי ובלדאר סייקו במאלמה (2013)
הרסי מטמויה בקופנהגן (2014)
אלהאידה דני בווינה (2015)
אנדה טריפה בסטוקהולם (2016)
לינדיטה חלימי בקייב (2017)
אאוגנט בושפפה בליסבון (2018)
יונידה מאליצ'י בתל אביב-יפו (2019)
ראו גם

אלבניה באירוויזיון לרוקדים צעירים
אלבניה באירוויזיון למוזיקאים צעירים
הערות שוליים

↑  "מדינות חדשות לא יוכלו להצטרף לאירוויזיון 2003", אתר האירוויזיון (באנגלית)
| --- | --- |
בקרת זהויות :  MusicBrainz: 92e95cac-79b2-4fad-b894-a4b5838c17b1
GitHub Actions

| --- | --- |

 סוג:  פתרון אינטגרציה רציפה ופיתוח רציף (CI/CD)
 תקופת הפעילות:  2019–הווה (כ־6 שנים)
 בעלות:  מיקרוסופט
 הרשמה:  נדרשת (חשבון GitHub)
 github.com
 
CI/CD with Git and GitHub Actions הוא פתרון אינטגרציה ופיתוח רציף (CI/CD) המבוסס על מערכת ניהול הגרסאות Git והפלטפורמה GitHub באמצעות כלי האוטומציה GitHub Actions.
הפתרון נועד לייעל את תהליכי פיתוח תוכנה על ידי אוטומציה של בנייה, בדיקה והפצה של קוד, ומהווה חלק מרכזי במתודולוגיית DevOps.
Workflows (זרימות עבודה) הם תהליכי אוטומציה המוגדרים באמצעות קובצי YAML, ויכולים לכלול שלבים (Steps) המריצים פעולות (Actions). Actions הן רכיבי קוד מוכנים מראש (או מותאמים אישית) המסוגלים לבצע משימות כמו התקנת ספריות, בדיקות או פריסת קוד. כך ניתן ליצור ולהריץ תהליכים מורכבים בקלות.
Git היא מערכת לניהול גרסאות מבוזרת (Distributed Version Control System) המאפשרת לצוותי פיתוח לעבוד במקביל על אותו פרויקט בלי ליצור התנגשויות בקוד. GitHub הוא שירות  אחסון בענן לפרויקטי Git, המספק כלים לשיתוף פעולה ואוטומציה. CI/CD (אינטגרציה ופיתוח רציף) מתייחס לתהליך שבו שינויי קוד משולבים ונבדקים ( CI), ולאחר מכן מופצים (CD) אוטומטית לגרסאות או לסביבות השונות.
היסטוריה

המונחים CI (אינטגרציה רציפה) ו־CD (הפצה או פיתוח רציף) הופיעו בראשית שנות ה־2000 כחלק ממתודולוגיות Agile ו־DevOps.
באותה תקופה, כלים פופולריים דוגמת Jenkins, Travis CI ,CircleCI ו־GitLab CI כבר פעלו בתחום. בשנת 2019 השיקה GitHub את GitHub Actions – פלטפורמה מובנית ליצירת צינורות CI/CD מתוך מאגרי GitHub עצמם. הפלטפורמה זכתה במהרה לפופולריות בזכות  האינטגרציה ההדוקה עם GitHub, התמיכה במגוון שפות תכנות והיכולת להתאים Workflows (זרימות עבודה) מורכבות באמצעות קובצי YAML.
יתרונות

אינטגרציה הדוקה עם GitHub – מאפשרת התממשקות מלאה עם Pull Requests, תגיות (Tags),  ניהול גרסאות ועוד.
שוק פעולות עשיר (Marketplace) – GitHub Marketplace כולל אלפי פעולות ("Actions") מוכנות מראש עבור פריסות בענן, בדיקות אבטחה, ניהול מכולות Docker ועוד.
קובצי YAML גמישים – הגדרת תהליכים (Workflows) באמצעות YAML מאפשרת התאמה למגוון שפות ופרויקטים.
מעקב לוגים ודיווח – בכל Workflow ניתן לצפות בתהליך הריצה ולקבל פירוט שגיאות, אזהרות וזמני ביצוע.
שימושים נפוצים

אוטומציה של בדיקות – הרצת בדיקות יחידה, אינטגרציה, עומס ואבטחה על מנת לזהות באגים טרם פריסה.
פריסת גרסאות – הפצה אוטומטית של גרסאות ל סביבות ענן כגון AWS, Azure או Google Cloud.
ניהול Secrets – הגדרת סודות (Secrets) וסיסמאות בסביבה מוגנת, והזנתם אוטומטית לתהליך הבנייה והפריסה.
אינטגרציה עם שירותים משלימים – שילוב עם כלים להתראות, ניתוח קוד סטטי (SAST), בדיקות איכות ופריסות Container.
אתגרים וחסרונות

תלות בשירות חיצוני (Vendor Lock-in) – הסתמכות מלאה על GitHub מצריכה זמינות ותמיכה, ועלולה להגביל ארגונים הדורשים סביבת ענן מקומית או רמת אבטחה ייעודית.
מגבלות בתוכנית החינמית – על אף שפרויקטים ציבוריים נהנים מזמן ריצה חינמי, עבור פרויקטים פרטיים בהיקף גדול העלויות עשויות לגדול.
ניהול תצורה מורכב – פרויקטים גדולים מחזיקים קובצי YAML ו־Workflows מרובים, ואף מסתמכים על פעולות וצד שלישי (Actions), מה שמחייב תחזוקה שוטפת.
סוגיות אבטחה – יש צורך להקפיד על הגדרות נכונות של הרשאות ושמירת Secrets כדי למנוע  דליפות מידע.
דוגמה לקובץ YAML בסיסי

YAML הוא פורמט טקסט פשוט המבוסס על מרווחים (Indentation) והיררכיה, שמאפשר להגדיר הגדרות תצורה (Configuration) באופן קריא ומסודר.
name: CI/CD Pipeline
on:
  push:
    branches:
      - main
jobs:
  build:
    runs-on: ubuntu-latest
    steps:
      - name: Checkout code
        uses: actions/checkout@v2

      - name: Install dependencies
        run: npm install

      - name: Run tests
        run: npm test
דוגמה זו מיועדת לפרויקט מבוסס Node.js, ומציגה תהליך בדיקה אוטומטי (npm test) בעת כל פעולת Push.
פעולת Push היא שליחת קוד מהעבודה המקומית אל  מאגר (רפוזיטורי) ב־ GitHub לענף הראשי (בדרך כלל ענף ה־ main או master). ב־Git, ענף (Branch) הוא גרסה נפרדת של הקוד המתפתחת במקביל, ו־'Pull Request' ('בקשת משיכה) הוא תהליך שבו מגישים שינויים מתוך ענף אחד לבדיקה ואישור לפני מיזוג לענף המרכזי.
ראו גם

Git
GitHub
DevOps
אינטגרציה רציפה
הפצה רציפה
לקריאה נוספת

Shahin M., Babar M.A., Zhu L., "Continuous Integration, Delivery and Deployment," IEEE, 2017.
מאמר בנושא CI/CD ב־arXiv
מאמר על האבולוציה של CI/CD
מאמר ב-IEEE לגבי תהליכי CI/CD
מאמר ב־PLOS על פיתוח תוכנה רציף
מחקר מ־ICSME 2022 על CI/CD בארגונים
מאמר על הטמעת CI/CD בעסקים קטנים
Eric Sink, "Version Control by Example," Pyrenean Gold Press, 2011.
הערות שוליים

↑  GitHub Actions היא פלטפורמת אוטומציה מבית GitHub המאפשרת להגדיר Workflows (זרימות עבודה) ליצירה והרצה של תהליכי בדיקה, בנייה ופריסה של תוכנה, בהתאם לטריגרים כגון Push, Pull Request ועוד. ראו: התיעוד הרשמי באתר GitHub.
↑  ראו: Shahin M., Babar M.A., Zhu L., "Continuous Integration, Delivery and Deployment," IEEE, 2017. וכן: מאמר ב־arXiv על CI/CD.
↑  מערכת ניהול גרסאות מבוזרת (Distributed Version Control System) היא שיטה שבה לכל מפתח יש עותק מלא של המאגר (Repository) והיסטוריית השינויים אצלו מקומית, ללא תלות בשרת מרכזי יחיד. גישה זו מאפשרת עבודה במקביל, חיבור שינויים יעיל יותר וגיבוי משופר של הקוד. ראו עוד באנגלית: en:Distributed version control
↑  מאמר על האבולוציה של CI/CD.
↑  Workflows (זרימות עבודה) הם רצף של שלבים (Jobs ו-Steps) המוגדרים בקובצי YAML, ומשמשים לאוטומציה של תהליכי פיתוח, בנייה, בדיקות ופריסה בהתאם לטריגרים (Events). ראו: מאמרים באתר GitHub בנושא CI/CD.
↑  מאמרים באתר GitHub בנושא CI/CD.
↑  תיעוד GitHub Actions.
↑  בדיקות יחידה (Unit Tests) בודקות קטעי קוד קטנים ופונקציות ספציפיות, בעוד בדיקות אינטגרציה (Integration Tests) בוחנות את התקשורת בין רכיבים שונים במערכת. בדיקות עומס (Load Tests) בודקות את ביצועי המערכת תחת עומס גבוה, ובדיקות אבטחה (Security Tests) משמשות לאיתור נקודות תורפה אפשריות
↑  מאמר על יתרונות וחסרונות GitHub Actions.
↑  מאמר השוואה בין Jenkins ל-GitHub Actions ב־testomat.io.
↑  Secrets הם סיסמאות, מפתחות הצפנה או פרטי גישה סודיים. GitHub שומר את המידע הרגיש הזה בצורה מאובטחת, ומאפשר להשתמש בו ב־Workflows מבלי לחשוף אותו בגלוי בקוד.
↑  דיון ב־StackOverflow על הבדלים בין GitHub Actions לכלים כמו Jenkins.
↑  השוואה ב־opsera.io על GitHub Actions מול כלים אחרים.
↑  CI/CD Challenges באתר aqua-cloud.io.
↑  מאמר באתר BrowserStack על אתגרי CI/CD.
↑  גרסת PDF חופשית.
אליאס אל-פח'פאח'

אליאס אל-פח'פאח' (בערבית: إلياس الفخفاخ; נולד ב-1972) הוא פוליטיקאי תוניסאי שכיהן כראש ממשלת תוניסיה בין 27 בפברואר ל-2 בספטמבר 2020. קודם לכן שימש כשר התיירות ושר האוצר.
ביוגרפיה

אליאס אל-פח'פאח' נולד בתוניס בירת תוניסיה בשנת 1972. הוא למד הנדסת מכונות בבית הספר הלאומי להנדסה ספקס וסיים את לימודיו בשנת 1995. אחר כך, למד לתואר שני במכון הלאומי למדעי האפליקציות של ליון (אנ'). מאוחר יותר למד לתואר שני במנהל עסקים באוניברסיטת Évry Val d'Essonne (אנ') שבפריז.
בשנת 1999, בגיל 27, החל את דרכו כמהנדס בתאגיד הנפט הצרפתי טוטאל אס. איי. הוא עבד בטוטאל אס. איי באירופה, אמריקה ואסיה ומשנת 2004 ואילך בפולין. בשנת 2004 הצטרף לחברת קורטרל, חברת לייצור קפיצי עלים (אנ') תוניסאית, בהמשך הפך לסגן המנכ"ל שלה.
אליאס אל-פח'פאח', חבר במפלגת א-תכתול (אנ'). ב־20 בדצמבר 2011 הצטרף לקבינט של ג'באלי (אנ') לתפקיד שר התיירות.
ב-19 בדצמבר 2012 הוא קיבל גם את תפקיד שר האוצר. הוא נעזר ברציפות בשני מזכירי מדינה: סלים בסב וצ'לי עבד.
בבחירות לפרלמנט בתוניסיה 2014, מפלגתו א-תכתול איבדה את כל המושבים הקודמים שלה בפרלמנט. בבחירות לפרלמנט בתוניסיה בשנת 2019 מצב המפלגה היה אפילו גרוע יותר המפלגה קיבלה רק 0.26 אחוזים מהקולות. וכרגע אין לה מושב באספה של נציגי העם.[דרוש מקור]
אליאס אל-פח'פאח' השתתף בבחירות לנשיאות תוניסיה 2019 וקיבל 0.34 אחוזים מהקולות בסיבוב הראשון.
ב-20 בינואר 2020 הוא מונה למלא את תפקיד ראש הממשלה על ידי הנשיא קייס סעיד לאחר התייעצויות עם כל המפלגות הפוליטיות, זאת לאחר 10 ימים שראש הממשלה המיועד והקודם, חביב ג'מלי (אנ'), לא הצליח להשיג את אמון הפרלמנט.
ממשלת אליאס אל-פח'פאח' קיבלה את אמון הפרלמנט ב-27 בפברואר 2020.
ממשלתו כללה 32 חברים מתוכם שישה חברים מא-נהדה (אנ') (איסלאמיסטית, 54 מתוך 217 מושבים בפרלמנט), שלושה מהזרם הדמוקרטי (סוציאל-דמוקרט, 22 חברי פרלמנט), שניים מתנועת העם (15 חברי פרלמנט), שניים מטהיה טונס (ליברלי, 14 חברי פרלמנט), חבר אחד ממפלגת האלטרנטיבה התוניסאית (ליברל, שלושה חברי פרלמנט), אחד מנידאה טונס (ליברלי, שלושה חברי פרלמנט) ו-17 פוליטיקאים עצמאיים.
ביוני 2020, על פי אל-ג'זירה, "חבר פרלמנט עצמאי פרסם מסמכים המצביעים על כך שאליאס אל-פח'פאח' היה בעל מניות בחברות שזכו בעסקאות בשווי 44 מיליון דינרים". פח'פאח' הכחיש כל עוול שמייחסים לו. ב-15 ביולי 2020 התפטר מתפקידו.
הערות שוליים

↑  "Promising political stability, new Tunisian government takes office". Reuters. 28 בפברואר 2020. נבדק ב-28 בפברואר 2020. {{cite web}}:  (עזרה)
↑  "Tunisie : Prestation de serment du gouvernement Fakhfakh au palais présidentiel de Carthage (Vidéo)". Kapitalis. 27 בפברואר 2020. {{cite web}}:  (עזרה)
↑  "CIA World Leaders". אורכב מ-המקור ב-29 ביוני 2011. {{cite web}}:  (עזרה)
1 2 3 4  Asma Ghribi, Elyes Fakhfakh (אורכב 12.03.2012 בארכיון Wayback Machine), #'Tunisia Live, 22 December 2011
1 2 3  "Elyès Fakhfakh". Leaders.
↑  "السيرة الذاتية". אורכב מ-המקור ב-2020-01-23. נבדק ב-2021-03-12.
↑  "Tunisia's president picks ex-finance minister to form new government". France 24 (באנגלית). 2020-01-20. נבדק ב-2020-11-25.
↑  Agencies, NAU-. "Elyes Fakhfakh becomes Finance Minister". eMouaten : Veille informationnelle - English (באנגלית). אורכב מ-המקור ב-2020-02-29. נבדק ב-2020-11-25.
↑  "Ettakatol candidate Elyes Fakhfakh submits candidacy for presidential elections". European Forum (באנגלית). נבדק ב-2020-11-25.
↑  B, S. "Présidentielle – Officiel : Tous les détails sur les résultats préliminaires définitifs | Tunisie Tribune" (בצרפתית). נבדק ב-2020-11-25.
↑  Ramy Allahoum (21 בינואר 2020). "Tunisia's Saied tasks former finance minister to form new gov't". Al Jazeera. נבדק ב-28 בפברואר 2020. {{cite web}}:  (עזרה)
↑  "Tunisia's parliament approves a coalition government". Middle East Monitor. 27 בפברואר 2020. נבדק ב-28 בפברואר 2020. {{cite web}}:  (עזרה)
↑  "Tunisian PM-designate unveils final lineup of new gov't - World - Chinadaily.com.cn". www.chinadaily.com.cn.
↑  "Officiel : La composition du gouvernement Fakhfakh (Vidéo)". Kapitalis. 19 בפברואר 2020. {{cite web}}:  (עזרה)
↑  "Tunisia risks fresh political deadlock as PM Fakhfakh resigns". Al Jazeera. 16 ביולי 2020. נבדק ב-17 ביולי 2020. {{cite web}}:  (עזרה)
| --- | --- |
בקרת זהויות :  GND: 1242173757  VIAF: 3747163335729103270004   WorldCat (עם VIAF): 3747163335729103270004
אוסטרליה באירוויזיון

| --- | --- |

 מדינה:  אוסטרליה אוסטרליה
 רשת שידור:  SBS
 השתתפות ראשונה:  אוסטריה וינה, 2015
 זכיות:  0
 השתתפויות:  9
 היעדרויות:  0
 אירוח האירוויזיון:  לא אירחה
 השתתפות אחרונה:  שוודיה מאלמה, 2024
אוסטרליה השתתפה בתחרות הזמר של האירוויזיון תשע פעמים, החל מהצטרפותה בשנת 2015, כששלחה את גאי סבסטיאן עם השיר "Tonight Again". באותה מהדורה, הגיעה אוסטרליה למקום החמישי עם 196 נקודות. אוסטרליה סיימה בעשירייה הפותחת חמש פעמים. תוצאתה הטובה ביותר של אוסטרליה התרחשה באירוויזיון 2016, כאשר דאמי אים הגיעה למקום השני עם השיר "Sound of Silence". בשנים 2017, 2019 ו-2023, הגיעה אוסטרליה למקום התשיעי. תחילה, השתתפותה של אוסטרליה באירוויזיון 2015, הייתה אמורה להיות אירוע חד פעמי לכבוד 60 שנים לתחרות האירוויזיון, אך בנובמבר 2015, אישר איגוד השידור האירופי את ההשתתפותה של אוסטרליה באירוויזיון העוקב. לאחר מהדורה זו, איגוד השידור האירופי דן בשלישית בעניינה של אוסטרליה, והחליט לאשר את השתתפותה עד שנת 2023.